ΟΔΗΓΙΑ 1999/71/ΕΚ ΤΗΣ ΕΠΙΤΡΟΠΗΣ

της 14ης Ιουλίου 1999

για την τροποποίηση των παραρτημάτων των οδηγιών 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου που αφορούν αντιστοίχως τον καθορισμό των ανωτάτων ορίων για τα υπολείμματα φυτοπροστατευτικών προϊόντων πάνω και μέσα στα σιτηρά, στα τρόφιμα ζωικής προέλευσης και σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων ορίων για τα υπολείμματα φυτοφαρμάκων μέσα και πάνω στα σιτηρά(1), όπως τροποποιήθηκε τελευταία από την οδηγία 1999/65/ΕΚ της Επιτροπής(2), και ιδίως το άρθρο 10,

την οδηγία 86/363/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων ορίων για τα υπολείμματα φυτοφαρμάκων πάνω και μέσα στα τρόφιμα ζωικής προέλευσης(3), όπως τροποποιήθηκε τελευταία από την οδηγία 98/82/ΕΚ της Επιτροπής(4), και ιδίως το άρθρο 10,

την οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανωτάτων ορίων για τα υπολείμματα φυτοφαρμάκων πάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(5), όπως τροποποιήθηκε τελευταία από την οδηγία 1999/65/ΕΚ, και ιδίως το άρθρο 7,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(6) όπως τροποποιήθηκε τελευταία από την οδηγία 1999/1/ΕΚ(7), και ιδίως το άρθρο 4 παράγραφος 1 στοιχείο στ),

Εκτιμώντας:

(1) ότι η νέα δραστική ουσία, azoxystrobin, έχει καταχωρηθεί στο παράρτημα I της οδηγίας 91/414/ΕΟΚ με την οδηγία 98/47/ΕΚ της Επιτροπής(8) για να χρησιμοποιείται αποκλειστικά ως μυκητοκτόνο, χωρίς όμως να διευκρινίζονται ιδιαίτεροι όροι που επιδρούν στις καλλιέργειες στις οποίες ενδεχομένως έχουν χρησιμοποιηθεί φυτοπροστατευτικά προϊόντα που περιέχουν azoxystrobin·

(2) ότι η προαναφερθείσα καταχώρηση της εν λόγω ουσίας στο παράρτημα I βασιζόταν στην εκτίμηση των υποβληθέντων στοιχείων σχετικά με την προταθείσα χρήση του μυκητοκτόνου στα σιτηρά και τα αμπέλια· ότι τα στοιχεία που αφορούν τις χρήσεις στα σιτηρά, τα αμπέλια και τις μπανάνες, έχουν υποβληθεί από ορισμένα κράτη μέλη σύμφωνα με τις απαιτήσεις του άρθρου 4 παράγραφος 1 στοιχείο στ) της οδηγίας 91/414/ΕΟΚ· ότι τα διαθέσιμα στοιχεία έχουν εξεταστεί και επαρκούν για τον καθορισμό ορισμένων ανώτατων ορίων των υπολειμμάτων·

(3) ότι, σε περίπτωση που δεν υπάρχουν κοινοτικά ανώτατα όρια υπολειμμάτων (MRLs) ή προσωρινά MRLs, τα κράτη μέλη θεσπίζουν προσωρινά εθνικά ανώτατα όρια υπολειμμάτων σύμφωνα με το άρθρο 4 παράγραφος 1 στοιχείο στ) της οδηγίας 91/414/ΕΟΚ πριν τη χορήγηση της έγκρισης·

(4) ότι κατά την καταχώρηση στο παράρτημα Ι της οδηγίας 91/414/ΕΟΚ, η τεχνική και επιστημονική αξιολόγηση της azoxystrobin ολοκληρώθηκε στις 22 Απριλίου 1998 στη μορφή της έκθεσης εξέτασης της Επιτροπής για την azoxystrobin· ότι, στην εν λόγω έκθεση, η αποδεκτή ημερήσια πρόσληψη (ΑDI) για την azoxystrobin καθορίστηκε σε 0,1 mg/kg/bw/ημέρα· ότι η έκθεση των καταναλωτών, καθόλη τη διάρκεια της ζωής τους, σε προϊόντα για τα οποία έχει χρησιμοποιηθεί azoxystrobin, έχει εκτιμηθεί και αξιολογηθεί σύμφωνα με τις διαδικασίες και τις πρακτικές που χρησιμοποιούνται εντός της Ευρωπαϊκής Κοινότητας, λαμβάνοντας υπόψη τις κατευθυντήριες οδηγίες που δημοσιεύθηκαν από την Παγκόσμια Οργάνωση Υγείας(9) και έχει υπολογισθεί ότι τα ανώτατα όρια υπολειμμάτων που καθορίσθηκαν στην εν λόγω οδηγία δεν οδηγούν σε υπέρβαση της εν λόγω ΑDΙ·

(5) ότι οι οξείες τοξικές επιδράσεις που απαιτούν τη θέσπιση μιας δόσης αναφοράς οξείας επίδρασης (ARfD) δεν παρατηρήθηκαν κατά την αξιολόγηση και τη συζήτηση που προηγήθηκε της καταχώρησης της azoxystrobin στο παράρτημα Ι της οδηγίας 91/414/ΕΟΚ·

(6) ότι για ορισμένα γεωργικά προϊόντα, οι όροι χρήσης της azoxystrobin έχουν ήδη καθοριστεί κατά τρόπο που επιτρέπει τη θέσπιση οριστικών, ανωτάτων ορίων υπολειμμάτων·

(7) ότι για να εξασφαλιστεί η επαρκής προστασία των καταναλωτών από την έκθεση σε υπολείμματα πάνω και μέσα σε προϊόντα για τα οποία δεν έχει χορηγηθεί έγκριση, είναι φρόνιμο να καθοριστούν προσωρινά ανώτατα όρια υπολειμμάτων στο χαμηλότερο όριο ανίχνευσης για όλα τα προϊόντα που καλύπτονται από τις οδηγίες 86/362/ΕΟΚ, 86/363/ΕΟΚ και 90/642/ΕΟΚ· ότι ο καθορισμός, σε κοινοτικό επίπεδο, των εν λόγω προσωρινών ανώτατων ορίων υπολειμμάτων, δεν εμποδίζει τα κράτη μέλη να καθορίσουν προσωρινά όρια υπολειμμάτων για την azoxystrobin σύμφωνα με το άρθρο 4 παράγραφος 1 στοιχείο στ) της οδηγίας 91/414/ΕΟΚ και σύμφωνα με το παράρτημα VI της οδηγίας 91/414/ΕΟΚ, και ειδικότερα το μέρος Β, τμήμα 2.4.2.3. του εν λόγω παραρτήματος· ότι η περίοδος η οποία θεωρείται επαρκής για τον καθορισμό των περισσότερων περαιτέρω χρήσεων της azoxystrobin είναι 4 έτη· ότι μετά την παρέλευση της περιόδου αυτής πρέπει να καταστούν οριστικά τα εν λόγω προσωρινά ανώτατα όρια υπολειμμάτων·

(8) ότι έχει ζητηθεί η γνώμη των εμπορικών εταίρων της Κοινότητας σχετικά με τα όρια που καθορίζονται στην παρούσα οδηγία μέσω της Παγκόσμιας Οργάνωσης Εμπορίου και έχουν ληφθεί υπόψη οι παρατηρήσεις τους σχετικά με τα εν λόγω όρια· ότι, με βάση την υποβολή αποδεκτών στοιχείων θα εξετασθεί από την Επιτροπή η δυνατότητα καθορισμού των ανοχών κατά τις εισαγωγές όσον αφορά τα ανώτατα όρια υπολειμμάτων για ειδικούς συνδυασμούς φυτοφαρμάκων /καλλιέργειας·

(9) ότι έχει ληφθεί υπόψη η γνώμη της επιστημονικής επιτροπής φυτών, και ιδίως οι συμβουλές και οι συστάσεις που αφορουν την προστασία των καταναλωτών από τρόφιμα για τα οποία έχουν χρησιμοποιηθεί φυτοπροστατευτικά προϊόντα·

(10) Ότι η παρούσα οδηγία είναι σύμφωνη με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα ακόλουθα υπολείμματα φυτοπροστατευτικών προϊόντων προστίθενται στο μέρος Α του παραρτήματος ΙΙ της οδηγίας 86/362/ΕΟΚ:

>ΘΕΣΗ ΠΙΝΑΚΑ>

Άρθρο 2

Τα ακόλουθα υπολείμματα φυτοπροστατευτικών προϊόντων προστίθενται στο μέρος Β του παραρτήματος ΙΙ της οδηγίας 86/363/ΕΟΚ:

>ΘΕΣΗ ΠΙΝΑΚΑ>

Άρθρο 3

Τα ακόλουθα υπολείμματα φυτοπροστατευτικών προϊόντων προστίθενται στο παράρτημα ΙΙ της οδηγίας 90/642/ΕΟΚ:

>ΘΕΣΗ ΠΙΝΑΚΑ>

Άρθρο 4

1. Για τα γεωργικά προϊόντα που περιλαμβάνονται στον κατάλογο του μέρους Α του παραρτήματος ΙΙ της οδηγίας 86/362/ΕΟΚ, και στο παράρτημα ΙΙ της οδηγίας 90/642/ΕΟΚ, όταν τα ανώτατα όρια υπολειμμάτων για την azoxystrobin αναφέρονται ως "(p)", αυτό σημαίνει ότι είναι προσωρινά (p) σύμφωνα με τις διατάξεις του άρθρου 4 παράγραφος 1 στοιχείο στ) της οδηγίας 91/414/ΕΟΚ.

2. Τέσσερα έτη μετά την έναρξη ισχύος της παρούσας οδηγίας, τα προσωρινά ανώτατα όρια υπολειμμάτων για την azoxystrobin στα παραρτήματα παύουν να είναι προσωρινά και καθίστανται οριστικά κατά την έννοια του άρθρου 4 παράγραφος 1 των οδηγιών 86/362/ΕΟΚ και 86/363/ΕΟΚ ή του άρθρου 3 της οδηγίας 90/642/ΕΟΚ αντιστοίχως.

Άρθρο 5

1. Η παρούσα οδηγία αρχίζει να ισχύει την 1η Αυγούστου 1999.

2. Τα κράτη μέλη θεσπίζουν και δημοσιεύουν τις νομοθετικές, κανονιστικές ή διοικητικές διατάξεις με σκοπό τη συμμόρφωση με την παρούσα οδηγία μέχρι την 31η Ιανουαρίου 2000. Πληροφορούν αμέσως σχετικά την Επιτροπή. Τα κράτη μέλη εφαρμόζουν τις εν λόγω διατάξεις από την 1η Φεβρουαρίου 2000.

3. Όταν εγκριθούν από τα κράτη μέλη οι εν λόγω διατάξεις περιλαμβάνουν αναφορά στην παρούσα οδηγία ή συνοδεύονται από την εν λόγω αναφορά κατά τη στιγμή της επίσημης δημοσίευσής τους. Η διαδικασία σχετικά με την εν λόγω αναφορά θεσπίζεται από τα κράτη μέλη.

Άρθρο 6

Η παρούσα οδηγία απευθύνεται στα κράτη μέλη.

Βρυξέλλες, 14 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 221 της 7.8.1986, σ. 37.

(2) ΕΕ L 172 της 8.7.1999, σ. 40.

(3) ΕΕ L 221 της 7.8.1986, σ. 43.

(4) ΕΕ L 290 της 29.10.1998, σ. 25.

(5) ΕΕ L 350 της 14.12.1990, σ. 71.

(6) ΕΕ L 230 της 19.8.1991, σ. 1.

(7) ΕΕ L 21 της 21.1.1999, σ. 21.

(8) ΕΕ L 191 της 7.7.1998, σ. 50.

(9) Κατευθυντήριες οδηγίες για την πρόβλεψη της λήψης υπολειμμάτων φυτοφαρμάκων μέσω της διατροφής (αναθεωρημένες), που καταρτίστηκαν από το επισιτιστικό πρόγραμμα "GEMS/Food Programme" σε συνεργασία με την επιτροπή του Codex για τα υπολείμματα φυτοφαρμάκων, που δημοσιεύτηκαν από την Παγκόσμια Οργάνωση Υγείας 1997 (WHO/FSF/FOS/97/7).